Raudonpamūšio atodanga
56°04′16″š. pl. 24°05′01″r. ilg.﻿ / ﻿56.071072°š. pl. 24.083473°r. ilg.﻿ / 56.071072; 24.083473 Raudonpamūšio atodanga – Mūšos upės atodanga Pakruojo rajone, Guostagalio seniūnijoje, Raudonpamūšio kaime. Atodanga atsiveria kairiajame upės vingio krante, apie 1,3 km žemiau Dvariūkų tvenkinio užtvankos ir 0,3 km žemiau kelio  2904  Linkuva–Joniškėlis–Pumpėnai  tilto per Mūšą. Atodanga yra geologinis gamtos paminklas, 1964 m. paskelbtas valstybės saugomu. Raudonpamūšio atodanga dolomitinė, stačiame Mūšos upės krante driekiasi 35 m, jos aukštis – 4 m, užima 0,016 ha plotą. Atodangoje išryškėja dolomito uolienos sandara. Geriausiai matoma nuo priešingo kranto. Gelsvai pilko dolomito skardis buvo sudominęs statybinių medžiagų gamintojus. Būta užmanymų šį skardį nuardyti, dolomitą panaudoti kalkių gamybai, bet, uždarius vietos kalkinę, atodanga tapo nebereikalinga ir išliko iki mūsų dienų. Raudonpamūšyje yra senesnių pastatų, kuriems panaudotas tas pats dolomitas, koks ir atodangoje. Ant skardžio augančių augalų įvairovė negausi. Vietomis ant uolos želia pavieniai krūmai ir žolės. Šalia atodangos auga įprasti nederlingų vietų augalai: keturbriaunis čiobrelis, paprastasis ežeinis, geltonasis bobramunis, gausiai želia melsvoji viksva.